በአዲስ አበባ ግብር ከፋዩን ያማከለ አስተያየት ሊደረግ እንደሚችል ተገለጸ
አዲስ አበባ፡- የኮሮና በሽታ በንግዱ ማህበረሰብ ላይ ያደረሰውን ችግር በመመገንዘብ በቀጣይ ጊዜያት በጥናት ላይ የተመሰረተ እና ሁሉንም ግብር ከፋይ ያማከለ የግብር አስተያየት እንደሚያደርግ የአዲስ አበባ ከተማ አስተዳደር ገቢዎች ቢሮ አስታወቀ። ቢሮው ከቅርንጫፍ ጽህፈት ቤቶቹ ጋር በመተባበር 1 ነጥብ 2 ሚሊዮን ብር ዋጋ ያለው የምግብና የንጽህና መጠበቂያ ቁሳቁሶች ድጋፍ መደረጉንም አመልክቷል። የአዲስ አበባ ከተማ
አሰተዳደር ገቢዎች ቢሮ
ምክትል ኃላፊ አቶ
ዮሴፍ ግርማ ትናንትና
የዓይነት ድጋፉ በተደረገበት
ወቅት በተለይ ለአዲስ
ዘመን እንደገለጹት፤ በኮሮና
በሽታ ምክንያት የሚደርሰውን
ጫና ለመቋቋም ቢሮው
ከንግዱ ማህበረሰብ ጎን
በመቆም አጋርነቱን  ለመግለጽ ተዘጋጅቷል። በዚህ መሰረት በቀጣይ ጊዜያት በጥናት ላይ የተመረኮዘ እና ፍትሐዊ በሆነ መልኩ የከተማ አስተዳደሩንም ሆነ ነጋዴውን በማይጎዳ አሠራር የግብር አስተያያት ይደረጋል። እስከዚያው ድረስ ግን ግብር ከፋዩ ሥራውን ሳያቋርጥ በፈቃደኝነት ገቢውን የማሳወቅ ተግባሩን ማጠናከር ይኖርበታል። እንደ ምክትል ቢሮ ኃላፊው አቶ ዮሴፍ ገለጻ፤ በአዲስ አበባ ከተማ አስተዳደር ገቢዎች ቢሮ ስር በደረጃ ሀ፤ ለ እና ሐ ደረጃዎች የተከፋፈሉ 3 ሺ 333 ግብር ከፋዮች አሉ። በመሆኑም በቀጣይ የችግሩን ግዝፈት እና ዝርዝር ሁኔታውን ከግምት ውስጥ ያስገባ ጥናት እና ውይይት በማድረግ የግብር ከፋዩን ጫና ሊያቀሉ የሚችሉ ውሳኔዎች ይወሰናሉ። ከአዲስ አበባ ከተማ አስተዳደር ገቢ እና የነጋዴውን ሁኔታ ባማከለ መልኩ የሚያደርገው የግብር አስተያየት ጥቅሙ ሦስት ዓይነት ነው ያሉት አቶ ዮሴፍ፤ ጥቅሙ አንድም የቢዝነስ ሥራዎች ሳይቋረጡ እንዲቀጥሉና ነጋዴው ማህበረሰብ ለሀገር ያለውን አስተዋጽኦ እንዳያቋርጥ የሚያደርግ መሆኑን ገልጸዋል። በተጨማሪም በችግር ወቅትም መንግሥት እና ህበረተሰቡ መደጋገፍ መቻላቸው ለቀጣዩ ትውልድም ትልቅ የመረዳዳት ባህልን እንዲያዳብሩ ተግባራዊ ትምህርት እንደሚሰጥ ተናግረዋል። በሌላ በኩልም በችግር ወቅት መረዳዳት መቻሉ በመንግሥት እና በህብረተሰቡ መካከል ክፍተት በመፍጠር ሀገር እንዲፈርስ ለሚፈልጉ አካላት ተስፋ የሚያስቆርጥ ተግባር አድርጎ መውሰድ እንደሚቻል አስታውቀዋል። በተያያዘም በአዲስ አበባ ገቢዎች ቢሮ ስር 15 ቅርንጫፍ ተቋማት መኖራቸውን የገለጹት አቶ ዮሴፍ፤ ሁሉም ቅርንጫፎች ከቢሮው ጋር በመተባበር ያሰባሰቡትን 1 ነጥብ 2 ሚሊዮን ብር ወጪ ያለው የምግብና የንጽህና መጠበቂያ ቁሳቁሶች ድጋፍ ማድረጋቸውን ገልጸዋል። ድጋፉም በኮሮና በሽታ ወቅት ችግር ላይ ለወደቁ እና ጧሪ ለሌላቸው አቅመ ደካሞች የሚሰጥ ሲሆን፤ የምግብ እና የንጽህና መጠበቂያዎቹን ላቀረቡ ተቋማት እና ቁሳቁሶቹን በማጓጓዝ ለተሳተፉ በጎ ፈቃኛ ወጣቶችም ምስጋና አቅርበዋል። ቢሮው እስከአሁን ድረስ ለኮሮና በሽታ መከላከል 16 ነጥብ 9 ሚሊዮብ ብር ድጋፍ ማድረጉን ያስታወሱት አቶ ዮሴፍ በቀጣይም ተመሳሳይ ድጋፎችን እንሚያደረጉ ቃል ገብተዋል። የአዲስ አበባ ከተማ አስተዳደር ገቢዎች ቢሮ መረጃ እንደሚያመለክተው፤ በበጀት ዓመቱ ዘጠኝ ወራት ሊሰበስብ ካቀደው 32 ነጥብ 3 ቢሊዮን ብር ውስጥ 30 ነጥብ 9 ቢሊዮን ብሩን ሰብስቧል።አዲስ ዘመን ግንቦት 15 ቀን 2012 ዓ.ምጌትነት ተስፋማርያም